Itävallan hallitus nuoli tänään haavojaan maahanmuuttovastaisen, äärioikeistolaisen ehdokkaan voitettua presidentinvaalien ensimmäisen kierroksen.

Norbert Hofer voitti kisan. EPA

Alustavien tulosten mukaan Vapauspuolueen Norbert Hofer tuli ykköseksi 36 prosentin kannatuksella. Hallituspuolueiden, sosiaalidemokraattien ja kansanpuolueen, ehdokkaat eivät päässeet toiselle kierrokselle, joka järjestetään 22. toukokuuta. Itävallan presidentin tehtävät ovat edustuksellisia.

Kyseessä on kuitenkin ensimmäinen kerta toisen maailmansodan jälkeen, kun Itävalta saa presidentin, joka ei edusta sen paremmin sosiaalidemokraatteja kuin kansanpuoluettakaan. Tämän uskotaan muuttavan Itävallan poliittista maisemaa.

– Tämä on uuden poliittisen ajan alku, Vapauspuolueen johtaja Heinz-Christian Strache sanoi puolueensa parhaimmasta koskaan saamasta tuloksesta.

Österreich-lehti kuvaili Hoferin voittoa ”tsunamiksi, joka käänsi poliittisen maiseman ylösalaisin”, Hoferia pidetään poliitikkona, joka osaa paketoida Vapauspuolueen brutaalit, pakolaisvastaiset lausunnot miellyttäväksi kokonaisuudeksi.

Äärioikeisto nousee

Sosiaalidemokraattista puoluetta edustavan liittokansleri Werner Faymannin mukaan sunnuntainen vaalitulos oli selvä varoitus hallitukselle. Faymann ei aio kuitenkaan tehdä tuloksen takia ministerivaihdoksia saati miettiä omaa asemaansa.

Hofer saa vastaansa toiselle kierrokselle vihreiden Alexander von der Bellenin ja riippumattomia edustavan Irmgard Grissin. Bellen sai ensimmäisellä kierroksella 20 ja Griss 18,5 prosenttia äänistä.

Äärioikeistoa edustavat poliitikot ovat menestyneet viime aikoina hyvin Euroopassa. Myös Yhdysvalloissa Donald Trump ja Bernie Sanders ovat saaneet kannatusta populistisilla lausunnoillaan. Ranskan Kansallisrintaman johtaja Marine Le Pen onnitteli Hoferia loistavasta tuloksesta.

Uudistua pitää

90 000 ihmistä haki viime vuonna turvapaikkaa Itävallasta. Luku on toiseksi korkein väestömäärään suhteutettuna Euroopassa. Faymannin hallitus on viime viikkoina tiukentanut pakolaispolitiikkaansa. Tämä ei kuitenkaan ole näkynyt Vapauspuolueen kannatuksen laskuna.

Viimeisimpien mielipidetiedustelujen mukaan puolueelle olisi luvassa 30 prosentin kannatus seuraavissa parlamenttivaaleissa, jotka on määrä järjestää vuonna 2018.

Sosiaalidemokraattien ja kansanpuolueen kannatus on ollut laskussa jo pitkään, ja viime vaalien jälkeen ne saivat täpärästi perustettua koalitiohallituksen.

Itävallan aiemmin niin vahva talous on sakannut ja työttömien määrä on lisääntynyt. Itävallassa oli pitkään Euroopan alhaisin työttömyysaste. Puolueiden pitääkin nyt asiantuntijoiden mukaan lopettaa sekoilu ja uudistua, mikäli ne haluavat pysyä vallassa.

Lähde: AFP